 Ọmọkunrin yii gun lanlọọdu ẹ pa nitori obinrin : Njẹ ẹyin gbọ nipa ọmọkunrin ẹni ọdun mọkanlelogun kan to gun lanlọọdu ẹ pa lọsẹ to kọja yii nipinlẹ Anambra? Bẹẹ, amọran lasan ni baba onile rẹ yii gba a, o ni ko yee ko obinrin oriṣiiriṣii wale. Ohun to bi ayalegbe torukọ ẹ n jẹ Onyemachi Mmaju ninu niyẹn to fi gun lanlọọdu ẹ torukọ iyẹn n jẹ Umeadi Oyiboka, pa.Alukoro ọlọpaa nipinlẹ Anambra, SP Haruna Mohammed, ṣalaye pe ọkunrin to doloogbe yii jogun ile naa ni, oun kọ lo kọ ọ. O ni ṣugbọn oun ni alaṣẹ ile ọhun, bo tilẹ jẹ pe ko ju ẹni ọdun marundinlogoji 35 lọ.O lo pẹ ti ayalegbe yii ti maa n gbe awọn obinrin oriṣiiriṣii wale, to jẹ bo ṣe n gbe dudu lo n gbe pupa, o si ti fẹrẹ sọ yara to gba naa di otẹẹli, ko mọ ju obinrin lọ.Ohun to n ṣe yii ni lanlọọdu ẹ maa n ba a wi fun, ti yoo ni ko ma para ẹ, to ba fẹẹ fẹyawo ko mu ọkan ninu awọn obinrin yii, iyẹn daa ju ko maa gbe dudu, gbe pupa, kiri lọ.Amọran yii ki i tẹ Onyemachi lọrun, wọn ni niṣe lo maa n bu lanlọọdu rẹ, ti yoo ni ko jẹ koun jaye ori oun, ko fi tiẹ ṣe tiẹ.Lọjọ kẹfa, oṣu kẹwaa yii, ṣa, amọran ti lanlọọdu fun tẹti ẹ yii gbodi lara ayalegbe rẹ, inu bi Onyemachi, lo ba kọju ija si baba onile rẹ, o si fi ọbẹ gun un lẹyin.Wọn sare gbe lanlọọdu lọ si Iyi Enu Mission Hospital, ṣugbọn iku ti pa oju ọkunrin naa de, awọn dokita ko ri i ji saye rara.Kootu ni yoo gba ayalegbe to paayan yii lalejo laipẹ, ibẹ ni yoo ti ṣalaye ohun to ko si i lori to fi gun lanlọọdu ẹ pa. 